ลูกค้าวุ่นกสิกรปรับเว็บใหม่
เมื่อคืนวันที่ 18 ก.พ.ที่ผ่านมา ธนาคารกสิกรไทยได้เปลี่ยนแปลงรูปแบบเว็บไซต์ของธนาคารให้ดูสวยงามทันสมัยมากขึ้น
21 ก.พ. 2558

เมื่อคืนวันที่ 18 ก.พ.ที่ผ่านมา ธนาคารกสิกรไทยได้เปลี่ยนแปลงรูปแบบเว็บไซต์ของธนาคารให้ดูสวยงามทันสมัยมากขึ้น แต่ปรากฏว่าลูกค้าที่ใช้บริการอินเทอร์เน็ตแบงก์กิ้งไม่สามารถเข้าไปใช้บริการ KCyber Banking ได้ และทำให้มีลูกค้าหลายพันคนต้องโทรไปสอบถาม
 ทั้งนี้ ลูกค้าที่จะเข้าใช้บริการได้จะต้องมี IE version 9 ขึ้นไปเท่านั้นจึงจะเข้า Cyber Banking ของธนาคารกสิกรไทยได้ จึงทำให้ลูกค้าจำนวนมากเข้าใช้บริการอินเทอร์เน็ตแบงก์กิ้งไม่ได้ และตำหนิที่ธนาคารไม่มีการแจ้งล่วงหน้า
ขวัญเนตร รัตนพฤกษ์ ผู้ช่วยกรรมการผู้จัดการ ธนาคารกสิกรไทย ชี้แจง การปรับเปลี่ยนเว็บไซต์ให้ตอบโจทย์ลูกค้ารายย่อยมากขึ้น แต่เมื่อใช้งานจริงปรากฏว่ามีปัญหาทางเทคนิค โดยรูปแบบใหม่เหมาะกับเครื่องคอมพิวเตอร์ ยังไม่สอดรับกับอุปกรณ์พกพา เช่น แท็บเล็ต หรือสมาร์ทโฟน ดังนั้นธนาคารจึงเปลี่ยนกลับไปใช้เว็บไซต์แบบเดิมตั้งแต่วันที่ 20 ก.พ. และยังไม่มีกำหนดว่าจะเปิดใช้เว็บไซต์รูปแบบใหม่อีกครั้งเมื่อใด แต่ยังยืนยันความตั้งใจที่จะพัฒนาและปรับปรุงระบบให้ดีขึ้น
ธนาคาร ทีเอ็มบี ก็ประกาศปิดปรับปรุงระบบคอร์แบงก์กิ้งชั่วคราวในเวลา 02.00-06.00 น. เช้าวันที่ 22 ก.พ.นี้ ส่งผลให้ไม่สามารถทำธุรกรรมเกี่ยวกับการฝาก ถอน โอน และจ่ายบิล การโอนเงินจากธนาคารอื่นมายังบัญชีทีเอ็มบี รวมถึงบริการเอทีเอ็ม เครื่องรับฝากเงินอัตโนมัติ อินเทอร์เน็ตแบงก์กิ้ง โมบายแอพพลิเคชั่น โฟนแบงก์กิ้ง ME by TMB และเว็บไซต์ธนาคาร